Plaasvrou (68) takel aanvallers met mes | Maroela Media
Plaasvrou (68) takel aanvallers met mes
Vicky Bouwer het beserings aan haar arms opgedoen toe vyf rowers haar oorval het. Foto: Verskaf
'n Vrou wat op 'n plaas in Mpumalanga woon, het die hele tyd vermoed die een of ander tyd sal sy in haar woonplek oorval word.
Juis daarom het sy haar kamerdeur snags gesluit, 'n hond by haar laat slaap en 'n groot mes en 'n panga in die kamer by haar gehou.
Maar toe haar vermoede vroeg Saterdagoggend bevestig word, was die oormag van vyf gewapende aanvallers vir Vicky Bouwer (68) een te veel. Sy kon die een wel in die arm steek, maar hulle het dit reggekry om haar vas te bind en weg te kom met twee kluise, haar selfone, kraggereedskap en die plaaseienaar se bakkie.
Fanus Stander (56) vertel Bouwer woon in 'n deel van die huis op die plaas Schoongezicht, 7 km van Machadodorp sowel as Water-Boven, terwyl hy en sy vrou in die res van die huis woon. Hy was die afgelope ruk in Boksburg besig om sy vragmotor te herstel.
Vyf mans het Saterdagoggend kort ná middernag oor die plaasheining geklim, vertel Stander. "Op die een of ander manier het hulle die honde verwilder, want 'n hond is ook net soveel 'n hond, dan hol hy ook maar weg."
Nadat die rowers die agterdeur stukkendgeslaan het, het hulle dit oopgesluit met die sleutel wat aan die binnekant van die slot was. "Sy was toe al wakker van die helse lawaai," vertel Stander. "Toe is sy gereed en wag hulle in met die mes."
Die vyf is blykbaar reguit na Bouwer se kamer, waar hulle die deur oopgestamp het. Bouwer het die een met haar mes raak gesteek, maar toe het hulle haar hande met 'n elektriese kabel en haar voete met 'n tou vasgebind.
Die Hilux-bakkie waarin die vyf rowers gevlug het, is op die N4 gekry. Foto: Facebook
Sy het nie kans gehad om 'n buurman te bel voordat hulle albei haar selfone afgevat het nie, vertel Stander.
"Hulle het besluit om haar te los, want die een het vir die ander vier gesê: 'She's an old lady. She won't have money'."
Die rowers het twee kluise met vuurwapens daarin uitgebreek en ook Stander se splinternuwe kettingsaag en hoekslyper gevat. Uit die ou waenhuis op die plaas het hulle sy sweismasjien geneem.
Daarna is die vyf met sy wit Toyota Hilux-bakkie daar weg, maar het met 'n grondpad langs gery om die kameras by die tolhek op die N4 te vermy. "Toe hulle op die nasionale pad kom," meen Stander, "het hulle besluit dié bakkie is nie vrolik nie; hy moet diesel kry en trek ook nie so lekker nie."
Hulle het die bakkie toe net daar gelos en alles te voet met hulle saamgeneem.
Stander sê Bouwer het haar binne 'n halfuur losgewikkel en die 1 km na die buurman gestap. Hy het Stander gebel, wat die polisie laat weet het.
"Gelukkig het die bakkie 'n opsporingstelsel in en binne vyf minute is hy verlate op die N4 gekry," sê Stander.
"Ek moet sê: Die polisie was wragtig goed. Ek moet hulle vir 'n verandering goeie lof toeswaai."
Hy sê hulle soek nog na die verdagtes. "Ek het 'n bietjie hoop dat hulle hulle sal kry, maar nie baie nie."
Stander vertel Bouwer het altyd agter 'n geslote deur geslaap omdat sy "gereed was vir sulke dinge. Sy het maar altyd 'n plan gehad vir wanneer 'dit' kom, want kom, sal dit kom". Sy het ook 'n panga in haar kamer, maar het nie kans gekry om dit te gebruik nie.
Brig. Leonard Hlathi, polisiewoordvoerder in Mpumalanga, was by navraag nie bewus van die voorval nie.
In die nuus Machadodorp plaasaanvalle Waterval-Boven
Belangrike week lê voor in parlement
Magashule se kierangs begin braai
Sjoe tannie jy is braaf. Sterkte. As jy nie jouself verdedig nie sal hierdie gemors jou net eenvoudig doodmaak .
Burgerband radio langs die bed om bure te roep en n vuurwapen sou baie beter gewerk het radio alleen sou die aanval gekeer het as hulle hoor sy roep die bure
Ware woorde daardie.
Outoriteit word vir ons gegee, keuse of ons dit gaan gebruik of nie.
Sy Woord word vir ons gegee, eie keuse of ons dit gaan glo of nie.
Hierdie vrou het durf en benader sake reg. Ek weet sy sal die gate in haar verkomingsmaatreels identifiseer en beter voorbereiding doen. Goed om steeds by ander raat te vra. Sterkte vorentoe. hulle sal seker weer kom, naar dit moet ons nie moedeloos maak nie.
Ek wonder baie as ek die goed lees van mense wat oorval word en niemand is gevrywaar ni…sal ons mensdom dink om meer voorberei te wees want soos di vrou se syt dit gesien kom. Die mag is in die getalle en di donker van nag. Ek vra die Liewe Vader hoekom hierdie dinge gebeur dit krap mens se gemoed om elke keer en wonder waar le ons mense se genade…dit kan mos ni so wees ni die werklike evil wat mens in die gesig staar elke dag dis angswekkend.